**Указания на УО на ОПРР във връзка с обявеното извънредно положение на територията на страната**

**13.04.2020 г.**

Управляващият орган на Оперативната програма „Региони в растеж“ 2014 – 2020 (УО на ОПРР) уведомява бенефициентите, че във връзка с обнародваното изменение (изм. и доп. ДВ. бр.34 от 9 април 2020г.) на Закона за мерките и действията по време на извънредното положение, обявено с решение на народното събрание от 13 март 2020 г. (Закона) изменя и допълва публикуваните на 19.03.2020 г. указания (към бенефициентите на програмата) във връзка с въведеното извънредно положение на територията на страната. Направените промени са в раздел II и III по-долу. Настоящите указания са приложими до отмяна на извънредното положение на територията на Република България.

**I. Условия за кандидатстване и оценка на проектните предложения по ОПРР**

1. **Насоките за кандидатстване** по посочените по-долу процедури са изменени по отношение на крайния срок за подаване на проектни предложения, както следва:
* BG16RFOP001-2.003 „Енергийна ефективност в периферните райони-3“ **до 21.04.2020 г.**
* BG16RFOP001-5.002 „Подкрепа за деинституционализация на социалните услуги за възрастни и хора с увреждания“ **до 21.04.2020 г.**

|  |
| --- |
| ВАЖНО!!! Обръщаме внимание, че съгласно Насоките за кандидатстване за бенефициенти **общини е задължително предоставяне на Решение на Общинския съвет.** Предвид факта, че към настоящия момент заседания на съветите не могат да бъдат провеждани, препоръчваме **общините да предложат законодателни промени**, свързани с предоставяне на възможност за вземане на неприсъствени решения на Общинския съвет относно кандидатстването с проектни предложения и други съотносими към процедурата решения. |

1. Процесът по оценка на проектни предложения от страна на Междинните звена по Приоритетна ос 1 на ОПРР, както и от страна на Управляващия орган се извършва съгласно изисквания и сроковете на действащата нормативна уредба с цел недопускане на забава в договарянето по ОПРР.

**II. Изпълнение на проекти, временно спиране**

1. Във връзка с обявеното извънредно положение на територията на страната, в случай на мотивирано искане от страна на бенефициента, подкрепено със съответните доказателства за фактическа невъзможност за изпълнение на дейностите по проекта, УО ще разреши **временно спиране на срока за изпълнение на ДБФП**. При изпращане на искане за временно спиране в модул „Кореспонденция“ в ИСУН, съгл. Методическите указания за изпълнение на проекти по ОПРР, бенефициентите следва да посочат конкретен период с начална и крайна дата, който не може да бъде по-дълъг от обявения период за извънредно положение. УО ще уведоми бенефициентите за периода на временното спиране по всеки индивидуален ДБФП. Временното спиране на проектите може да бъде удължено при продължаване на извънредното положение на територията на страната и/или обоснована необходимост от страна на бенефициентите. Срокът на изпълнение на ДБФП се удължава с период, равен на периода на временното спиране. **През периода на временно спиране не следва да се изпълняват дейности по проекта. Разходите за дейности, извършени през периода на временно спиране, не са допустими за възстановяване** като БФП и остават за сметка на бенефициента.

**След отпадане на извънредното положение** в страната бенефициентът не следва да изпраща искане за възобновяване на срока за изпълнение на проектите, като УО ще уведоми за актуалния срок за приключване на дейностите по ДБФП. В случай на необходимост бенефициентът може да изиска възобновяване от дата, предхождаща отпадането на извънредната ситуация, **като УО ще уведоми бенефициента за крайния срок за приключване на проекта.**

1. В случай на **извършени проверки на място**, във връзка с подадено искане за междинно или окончателно плащане, когато е указан срок за изпълнение на направени препоръки и **невъзможност за спазването му поради извънредно положение в страната, бенефициентът следва да уведоми УО на ОПРР** чрез кореспонденция в ИСУН с мотивирано искане и посочване на конкретен нов срок.
2. Във връзка с въведеното извънредно положение на територията на страната, УО на ОПРР е изправен пред **невъзможност за** **извършване на проверки на място** по проектите, включително по постъпили искания за междинни и окончателни плащания. С оглед на това, исканията за междинни плащания ще бъдат процедирани без извършване на проверка на място, като при следващо искане за плащане в обхвата на проверката ще бъде включена и проверка на дейностите и разходите, отчетени в искането за междинно плащане, по което не е осъществена проверка на място. С цел процедиране на исканията за окончателно плащане, верификацията на разходите ще се извършва въз основа на проверка на документите, представени към искането за плащане, без извършване на проверка на място. Впоследствие, когато е налице възможност, ще бъдат осъществени задължително проверки на място по конкретните проекти с тези искания за окончателни плащания. В случай че при извършване на тези проверки се установят неправомерно верифицирани и платени разходи, същите ще бъдат изискани за възстановяване от бенефициентите. За процедиране на искания за окончателни плащане УО на ОПРР издаде отделни указания, които са публикувани на интернет страница на програмата и следва да се спазват от страна на бенефициентите.
3. В случай на **последваща невъзможност договор с изпълнител на обществена поръчка да бъде изпълнен при условията, при които е бил подписан, най-вече по отношение на срока за изпълнение, бенефициентите възложители по ЗОП могат да допуснат изменения в условията на договора само**, ако неизпълнението се дължи на „непреодолима сила“/ "изключителни обстоятелства", съответно дефинирани в договора с конкретен изпълнител и/или при стриктно спазване на разпоредбите на чл. 116, ал. 1, т. 3 от ЗОП. В тези случаи бенефициентите следва да се позоват на клаузите за непредвидени обстоятелства по договорите с изпълнители, при спазване на относимите разпоредби на ЗОП и ЗУТ, където е приложимо.
4. **Срокът за изпълнение на договорите за безвъзмездна финансова помощ** няма да бъдат удължавани над максимално допустимите съгласно съответните посочени в Насоките за кандидатстване по процедурата.

**III. Искания за плащане, решения за налагане на финансови корекции, осигуряване на ликвидни средства за изпълнение на проектите**

1. УО на ОПРР ще продължи да обработва искания за авансови, междинни и окончателни плащания, както и сигнали за нередност и решения за налагане на финансови корекции.

Обръщаме внимание, че с последната редакция на Закона, по силата на чл. 3, т. 1 от Закона, за срока от 13 март 2020 г. до отмяната на извънредното положение спират да текат процесуалните срокове по съдебни, арбитражни и изпълнителни производства, с изключение на сроковете по производствата и делата съгласно **Приложението (в сила от 09.04.2020 г.)** към Закона, по които сроковете не спират да текат.

**Раздел III „Административни съдебни производства“** е регламентирано, че от 09 април 2020 г. **не спират да текат сроковете по производствата и делата по** т. 8 От Приложението, а именно:

* **делата по Закона за обществените поръчки (ЗОП)**, и
* по т. 10 – **делата по Закона за управление на средствата от Европейските структурни и инвестиционни фондове (ЗУСЕСИФ), за които вече е образувано съдебно производство** (например делата за оспорване на решения на управляващите органи за определяне на финансови корекции).
* В сила от 09 април 2020 г. сроковете за изпълнение на указания във връзка с производствата по ЗУСЕСИФ не спират да текат.
* В изменената редакция на Закона , в чл. 4, ал. 1 е предвидено удължаване с един месец от отмяната на извънредното положение на срокове и действия на административни актове.
* В ал. 2 на същата разпоредба от Закона, която е в сила от 17.04.2020 г.**,** е регламентирано, **че удължаването с един месец от отмяната на извънредното положение не се прилага за сроковете за производствата**, свързани с **възлагане на обществени поръчки** и производствата по ЗУСЕСИФ, производствата по **Закона за устройство на територията и производствата по Закона за защита на конкуренцията**.
* Сроковете за всички започнати производства от **17.04.2020 г.**, свързани с възлагане на обществени поръчки и производствата по Закона за управление на средствата от Европейските структурни и инвестиционни фондове (по определяне на финансови корекции и верификация) **не се удължават и не спират да текат.**
1. Във връзка с необходимостта от ликвидно осигуряване на процесите, свързани с изпълнението и отчитането на резултатите от сключените договори за предоставяне на безвъзмездна финансова помощ и осигуряването на ритмичност по отношение процеса на разплащане по договори за предоставяне на безвъзмездна финансова помощ, както и възможността за регулярно разплащане от страна на бенефициентите, в качеството им на възложители по договори с изпълнители може да бъде използвано **финансиране чрез прилагане на механизмите, предложени от Министерство на финансите по реда на указание ДДС 6 от 2011 г.** урегулиращо „Ред и начин за предоставяне на авансово финансиране чрез сметки и кодове в СЕБРА на Националния фонд и отчитане на операциите по неговото получаване, разходване и погасяване от бюджетните предприятия“. Указанието определя редът и начинът на предоставяне чрез сметки и кодове в СЕБРА на Дирекция Националния фонд (НФ) при МФ на авансово финансиране, като то може да бъде отпускано за бенефициенти бюджетни предприятия, получатели на безвъзмездна финансова помощ по оперативни програми, администрирани от НФ. ДДС 6/2011 г. не може да се прилага по време на временно спрени ДБФП.

**IV Мерки за информация и комуникация**

1. По отношение на мерките за информация и комуникация следва да се има предвид, че всички дейности, свързани с публични събития и обучения за проектите, които са в процес на изпълнение и следва да се изпълнят в период на обявено извънредно положение, следва по възможност да бъдат проведени по **алтернативен начин** - чрез онлайн излъчване в социалните медии, телевизии, радиа и други. При отчитане на провеждане на тези дейности, следва да бъда приложени съответните доказателствени материали. **В случай, че препоръката не може да бъде изпълнена, то тези събития следва да бъдат ОТЛОЖЕНИ.** В този случай, ако бенефициентът не е поискал временно спиране на срока за изпълнение на ДБФП, всички предвидени публични събития и официални церемонии следва да бъдат проведени от бенефициентите **след отмяна на извънредното положение на територията на страна.**

**V. Други;**

1. Всички останали насоки, указания и изисквания, свързани с кандидатстването и изпълнение на проекти по оперативната програма остават непроменени;
2. Следете актуалната информация на интернет сайта на Оперативната програма: www.bgregio.eu, Министерството на здравеопазването: [www.mh.government.bg](https://www.mh.government.bg/bg/), както и модул „Кореспонденция” на [ИСУН 2020](https://eumis2020.government.bg/). При конкретни въпроси, свързани с изпълнението на договорите в периода на въведеното извънредно положение, моля да бъдат отправени на следната електронна поща: oprd@mrrb.government.bg.